Document ID: /fineweb-2-swissfilter-quality_10-filterrobots/filtered/02823.jsonl.gz/92

Hrvatsko sportsko društvo AJDUK iz Schaffhausena i ove godine je uspješno organiziralo turnir povodom Majčina dana. Turnir je održan na kuglani Golden Star u Schaffhausenu od 7. do 13. svibnja.
Na turnir se odazvalo 18 momčadi s preko 150 kuglačica i kuglača iz cijele Švicarske. Pored aktivnih kuglačica i kuglača, bio je veliki odaziv i amaterskih kuglača (KUD Fala, NK Dinamo, Croatia iz Buchsa itd…). Kod amatera u ženskoj konkurenciji su najuspješnije bile kuglačice Croatie iz Buchsa, a Posavina iz Schaffhausena u muškoj konkurenciji.
Pobjednici turnira po peti put za redom su kuglačice i kuglači Ajduka iz Schaffhausena (prva i ženska liga) te kuglači Panonije iz Winterthura (druga liga). U pojedinačnoj konkurenciji najbolji su bili Nikola Brdar (1. liga, Ajduk Schaffhausen, 476), Z, Pejić (2. liga, Croatia Buchs, 441) i Jasna Krznarić (ženska liga, Ajduk Schaffhausen, 441).
U nedjelju navečer, na maloj svečanosti i podjeli nagrada Ivan Krznarić je u ime organizatora turnira zahvalio svim sudionicima na sportskom duhu tijekom cijelog turnira, a donatorima turnira; trgovini Athleticum iz Schaffhausena i Heizung-Sanitär Ivošević iz Neuhausena na pomoći pri nabavci pokala i odličja. Nikola Ivanković dobitnik je vrijednog bicikla kojeg je darovala tvrtka Athleticum.
HŠD AJDUK iz Schaffhausena organizirati će i turnir povodom Dana Državnosti koji će se održati u Schaffhausenu od 4. do 10. lipnja.
Napomenimo na kraju da kuglači iz Schaffhausena redovito rade na uljepšavanju klubskih prostorija. Nakon renoviranja kuglane na red su došle i pomoćne prostorije u kojima su uređene garderobe.
Ilija Alilović i Ivica Krznarić
Nikola Ivanković je osvojio bicikl.
Kuglačice Ajduka, mama i kći Krznarić.
Jasna Krznarić i ovaj put najuspješnija kod kuglačica.